open-index/open-wikipedia-markdown huggingface dataset:
Arteriolė

**Arteriolės** – pačios smulkiausios arterijų šakos, kurių spindžio skersmuo siekia iki 100 μm. Joms toliau šakojantis spindis siaurėja, sienelė plonėja ir jos pereina į kapiliarus. Arteriolių sienelės storiausiame viduriniame sluoksnyje vyrauja lygiųjų raumenų skaidulos, kurių tonusą valdo vegetacinė (simpatinė ir parasimpatinė) nervų sistema. Arteriolėse labai sumažėja kraujo tėkmės greitis ir padidėja spaudimas.
Arkties vandenynas

**Arkties vandenynas** – mažiausias žemės vandenynas. Plyti aplink Šiaurės ašigalį, į šiaurę nuo Eurazijos ir Šiaurės Amerikos. Jungiasi su Ramiuoju vandenynu Beringo sąsiauriu, su Atlanto vandenynu tarp Grenlandijos ir Skandinavijos.

Arkties vandenynas apima didelius plotus aplink šiaurės ašigalį ir pasižymi atšiauriomis klimato sąlygomis, ledų gausumu ir palyginti nedideliu gyliu. Su jūromis užima 14,75 mln. km². Vidutinis gylis – 1 225 m, giliausia vieta – Grenlandijos jūroje riftiniame lūžyje tarp Grenlandijos ir Amundseno dubumų (5 550 m). Šią vietą 2019 m. rugpjūčio 24 d. pasiekė ir išmatavo Viktoras Veskovo su savo ekspedicija.

Dėl gausybės plaukiojančių lyčių, ledkalnių, didžiulių ledo plotų, šis vandenynas buvo pavadintas „Šiaurės ledinuotasis vandenynas“. Vėliau pervadintas Arkties vardu ( – lokys, „Didžiojo Lokio žvaigždynas“), nes plyti po „Didžiojo Lokio žvaigždynu“, t. y. tolimoje šiaurėje.

Klimato ypatybes Arkties vandenyne nulemia poliarinė vandenyno padėtis. Virš jo vyrauja arktinės oro masės. Vidutinė oro temperatūra svyruoja nuo -20 iki -40 °C, o vasarą artima 0 °C. Vasarą dažni rūkai. Arkties vandenyną gerokai sušildo šiltesni Atlanto ir Ramiojo vandenyno vandenys. Būdingiausia vandenyno ypatybė – ledynai, kurie čia susidaro dėl žemos temperatūros ir palyginti nedidelio paviršinio vandens druskingumo, nes vandenį nugėlina iš žemynų sutekančios vandeningos upės. Pastarąjį dešimtmetį ledas labai suplonėjo ir, jei klimatas ir toliau šiltės, vasarą gali visai ištirpti.

Vandenyno pakrantės daugiausia žemos ir tik vietomis kalnuotos. Gausu salų – Naujojo Sibiro, Špicbergeno salynas, Naujosios Žemės ir kt. Dėl atšiaurių klimato sąlygų pakrantės ir salos mažai apgyvendintos.

Arkties vandenyno šelfe atrasta įvairių naudingųjų iškasenų: naftos ir gamtinių dujų telkinių, gausu įvairių rūdų ir kt., tačiau biologiniai turtai nėra gausūs. Paatlantės rajone žvejojama, renkami dumbliai, medžiojami ruoniai, tačiau griežtai draudžiama banginių medžioklė.

## Vandenynui priklausančios jūros

* Pakraščio jūros (iš vakarų į rytus):
** Norvegijos jūra
** Barenco jūra
** Karos jūra
** Laptevų jūra
** Rytų Sibiro jūra
** Čiukčių jūra
** Boforto jūra
** Linkolno jūra
** Grenlandijos jūra

* Vidinės ir tarpsalinės jūros:
** Baltoji jūra
** Bafino jūra
** Gustavo Adolfo jūra
** Pečioros jūra
** Vandelio jūra

## Didžiausios vandenyno salos

* Grenlandija
* Bafino Žemė
* Viktorijos sala
* Elsmyro Žemė
* Devono sala
* Bankso sala
* Naujoji Žemė
* Vakarų Špicbergenas

## Stambiausios upės įtekančios į vandenyną
* Obė
* Jenisejus
* Lena
* Makenzis

## Šaltiniai
MIME

**MIME** – (**M**ulti-Purpose **I**nternet **M**ail **E**xtensions – Universalus Interneto pašto papildymas). Tai protokolo TCP/IP papildymas, naudojamas siųsti internetu ne atvirą tekstą. Apima AK 8 bitų sistemos konvertavimą į senesnio tipo kompiuterių 7 bitų sistemą. Perduoda MIME antraštėje būtiną informaciją apie failo tipą.
Pasąmonė

**Pasąmonė** – nevisiškai įsisąmonintos būsenos, užgniaužtos mintys, jausmai, emocijos, veikiantys sąmonę ir elgesį. Pagal psichoanalizės ir analitinės psichologijos teoriją taikoma psichoterapijos praktikoje.

Antikos laikais pasąmonės procesų gyvavimo idėją iškėlė filosofas Platonas. Naują susidomėjimą pasąmone sukėlė austrų psichiatro Zigmundo Froido ir jo sekėjų darbai. Z. Froidui įtaką padarė Prancūzų neurologo Jean-Martin Charcot trauminių sutrikimų tyrimai su kuriuo jis kartu dirbo vienoje Paryžiaus ligoninėje. Taip pat jis buvo paveiktas prancūzų psichoterapeuto Pierre Janet dinaminės psichiatrijos idėjų. Jo kūriniai buvo pagrindiniai šaltiniai ne tik Z. Froido, bet ir austrų psichiatro Alfredo Adlerio ir šveicarų psichiatro Karlo Jungo veikalams. Z. Froidas manė jog, giliausias psichikos sluoksnis, kuriame glūdi primityvūs instinktai, emocijos, socialiai nepriimtinos idėjos, siekiai, trauminiai prisiminimai, patekę per sąmonę ir įsitvirtinę pasąmonėje. Anot jo, pasąmonė labiausiai atsiskleidžia sapnuose. A. Adleris manė, kad ankstyvosios vaikystės situacijos nesąmoningai veikia suaugusio žmogaus gyvenimo stilių. K. Jungas praplėtė Z. Froido psichoanalitinį požiūrį įvesdamas kolektyvinės pasąmonės ir archetipo sąvokas. Jis teigė, kad asmeninę pasąmonę sudaro kompleksai, o kolektyvinė pasąmonė nepriklauso nuo mūsų asmeninio patyrimo.

## Taip pat skaitykite
* Kolektyvinė pasąmonė
* Pasąmoninė žinutė
* Psichologija
* Sąmonė
* Viršsąmonė

## Šaltiniai

## Nuorodos
* Karlas Gustavas Jungas. Žvelgiant į pasąmonę
Suvokimas

**Suvokimas** – esminė pažinimo proceso dalis, susijusi su mąstymu, atmintimi, dėmesiu, be to suvokimą veikia pažinimo motyvai, emocijos, jam įtakos turi suvokėjo tikslai, todėl suvokimo procesai yra intencionalūs (kryptingi), jais išskiriamas informacinis situacijos turinys. Pagal jį subjektas gali palyginti suvokiamus objektus su savo atmintyje saugomais ankstesniais tų objektų vaizdais bei aprašais ir juos *[[atpažinimas|atpažinti]]* (t. y. priskirti vienai ar kitai semantinei klasei (kategorijai)). *Suvokimas* panašus į mąstymo procesą tuo, kad gali transformuoti vaizdą ir padaryti jį tinkamą sprendimui priimti. Tokie perkūrimai, dažnai nesąmoningi, gali padėti subjektui išspręsti iškylusius uždavinius. Realybei adekvatų *suvokimą* reiktų skirti nuo iliuzijų.

Mokslinę *suvokimo* sampratą plėtojo filosofai, fizikai, fiziologai, kibernetikai. XX amžiaus antrojoje pusėje *suvokimo* samprata tapo viena svarbiausių psichologijos problemų. Tyrimuose naudojamasi stebėjimu, eksperimentu, derinami empirinės analizės ir modeliavimo metodai. Duomenys apie *suvokimo* funkcijas, raidą ir struktūrą padeda kurti informacijos atpažinimo ir perteikimo vaizdais (vizualizacija) sistemas, jais naudojamasi techninėje estetikoje, meniniame konstravime, pedagogikoje, sporte ir pan.

## Reikšmės
* Filosofijoje *suvokimas* yra prasminis objektyvios realybės atvaizdavimas ir atsispindėjimas centrinėje nervų sistemoje. Čia taip pat apimami ir suvokiamų objektų ryšiai bei santykiai.
* Fiziologijoje *suvokimas* – informacijos priėmimas, atranka ir perdirbimas, sensorinės informacijos (reikalingos, siekiant suvokiančiajam prisitaikyti prie aplinkos ar jos pasikeitimų, sisteminimas ir organizavimas. Remiantis tokiu apibrėžimu, jutimo organais šiuo atveju laikomi ne visi, o tik tie, kuriais gaunama informacija perdirbama psichikos pagalba.
* Biologijoje *suvokimo* sąvoka naudojama kaip jutimo sinonimas ir ji suprantamas kaip organizmo, gaunančio jutimo organų perteikiamą informaciją, pasireiškiančia aplinkos dirgiklių ir dirginimų forma, gebėjimas.
* Psichologijoje *suvokimas* yra psichinis procesas – daikto, situacijos ar įvykio visumos atspindėjimas sąmonėje dėl fizinių dirgiklių tiesioginio jutimo organų dirginimo. Tuo būdu žmogus suvokia , gali joje orientuotis. Suvokimo rezultatas yra suvokinys – daikto, reiškinio vaizdas. Jis yra tikrinamas ir koreguojamas praktinėje veikloje, bendraujant.

## Rūšys
Jutiminis suvokimas:
* Sensorika
* Vizualinis suvokimas
* Auditorinis suvokimas
* Kinestetinis suvokimas
* Taktilinis suvokimas
* Gustatorinis suvokimas
* Vestibiuliarinis suvokimas

Viršjutiminis suvokimas:
* Intuicija
* Ekstrasensorika

## Taip pat skaitykite
* Atpažinimas
* Iliuzija
* Suvokimai budizme

## Šaltiniai
Giza

**Giza** (‎, Kairo tarme *Gīza*) – miestas šiaurės Egipte, prie Nilo upės, į pietvakarius nuo sostinės Kairo. Trečiasis pagal dydį šalies miestas, turintis >2,5 mln. gyventojų.

Administacinis, kultūros ir verslo centras, išvystyta chemijos, tabako, mašinų pramonė, statomi filmai. Mieste yra tradicinių musulmonų kvartalai, palei Nilą yra prabangūs kvartalai, Gizoje daug užsienio ambasadų ir vyriausybės įstaigų. Čia yra Kairo universitetas (įkurtas Kaire 1908 m. ir perkeltas į Gizą 1924 m.), arabų kalbos akademija (įkurta 1932 m.), oftalmologijos mokslo institutas, muzikos institutas.

## Istorija
Gizos vietoje ar šalia jos svarbus miestas buvo jau nuo IV faraonų dinastijos laikų (2575–2467 m. pr. m. e.). Gizoje yra istorinės įžymybės – Didysis sfinksas (apie 2500 m. pr. m. e.) ir trys garsiausios Gizos piramidės – Cheopso (147 m aukščio), Chafro ir Mikerino – vienintelis išlikęs iš 7 pasaulio stebuklų.

## Sportas
* Zamalek SC – futbolo klubas; daugkartiniai šalies čempionai;
* Zamalek SC (krepšinis) – krepšinio ekipa; daugakrtiniai šalies čempionai.
Nuošliauža

**Nuošliauža** – uolienų masės atitrūkimas ir nuslinkimas šlaitu žemyn dėl sunkio jėgos. Būna sausumos ir povandeninės. Nuošliaužos įvyksta dėl įvairių priežasčių, išsibalansavus natūraliai pusiausvyrai. Šios priežastys gali būti:
* padidėjęs šlaito statumas, dėl vykstančios erozijos,
* sumažėjusio uolienų patvarumo (vibracija, kritulių pagausėjimas, požeminio vandens prietaka),
* dėl seisminių smūgių,
* dėl žmonių veiklos.

Nuošliaužos gali vystytis pamažu, bet gali būti labai staigios. Staigių nuošliaužų pasekmės gali būti katastrofinės – sugriauti įvairūs pastatai, žmonių aukos ir kt. Nuošliaužos formavimosi procesas gali būti suskaidytas keliais etapais:
* Dalies šlaito atitrūkimas per pagrindinę plyšio plokštumą,
* Atitrūkusio šlaito slinkimas žemyn, išlaikant pirminę struktūrą,
* Pirminės struktūros suirimas.

Nuošliaužos formavimasis gali sustoti bet kuriame etape. Kartais neįmanoma nustatyti šių etapų. Tai atsitinka, pavyzdžiui, tada, kai nuošliaužos uolienos prisotintos vandeniu. Tokia nuošliauža vadinama purvo srautu. Purvo srautas gali judėti iki 100 km/h greičiu. Susidariusi laikina tėkmė griauna viską savo kelyje. Purvo srautai ugnikalnių aktyvumo zonose vadinami laharais. Laharai susiformuoja tada, kai po vulkano išsiveržimo nusėdę pelenai įmirksta nuo kritulių vandens. Smulkūs pelenai patys pavojingiausi, nes lengvai sudaro takią masę. Laharui nuslinkus ši masė sukietėja kaip cementas.
Nuošliaužos taip pat gali susiformuoti ir po vandeniu. Jos vadinamos turbididais. Jei pakankamai didelės – gali sukelti cunamius.

## Didžiausios nuošliaužos
* Kinija 1920 m. žuvo per 200 000 žmonių
* Italija 1963 m. – 2 600 žmonių
* Peru 1970 m. – 18 000 žmonių
* Kolumbija 1985 m. – 23 000 žmonių

## Nuošliaužos Lietuvoje
Lietuvoje taip pat pasitaiko nuošliaužų. Jos susidaro upių šlaituose, tvenkinių šlaituose ar kitose vietose. Dažniausiai susidaro dėl žmogaus ūkinės veiklos. Kelios nuošliaužos pridarė materialinių nuostolių, pažeidė statinius, keli pastatai sugriuvo. 1981 m. gruodį nuošliauža Vilniuje, Vilkpėdėje, pareikalavo žmonių aukų.

## Taip pat skaitykite
* Lavina

## Išnašos
Sąmonė

**Sąmonė** ( – „žinojimas kartu“) – psichikos dalis, apimanti įvairias psichikos būsenas, mintis, emocijas, suvokimą ir prisiminimus. Sąmonė yra intencionali, nukreipta į išorinį, iš dalies – į subjekto vidinį pasaulį (savimonė).

2012 m. Kembridžo universiteto neuromokslininkai pasirašė Kembridžo sąmonės deklaraciją. Šia deklaracija jie įvardijo pagrindines žinias apie žmogaus ir gyvūnų sąmonę, kurios yra nustatytos moksliniuose tyrimuose. Jų nuomone, emocinėms būsenoms patirti nėra būtina naujoji žievė – gyvūnų tyrimai atskleidžia, kad gyvūnai turi neuroanatomines, neurochemines, neurofiziologines struktūras, kurios rodo sąmoningas būsenas ir elgseną su ketinimais, o šie įrodymai veda link supratimo, kad sąmonę kaip neurologinį substratą turi ne tik žmonės, bet ir visi žinduoliai bei paukščiai, taip pat ir kai kurie kiti gyvūnai (pvz., aštuonkojai).

## Etimologija

Terminas „sąmonė“ buvo pasiūlytas Kristijano Volfo kaip kitas lotyniškojo *conscientia* vertimo variantas. Lotyniškasis terminas anksčiau reiškė sąžinę. Bendrąja prasme pirmą kartą panaudojo filosofas Renė Dekartas.

## Neurologija

Pagrindinė neurologinių sąmonės tyrinėjimų kryptis yra sąmonės neuroninės koreliacijos. Tam tikroms sąmonės būsenoms bandoma priešpastatyti neuroninį substratą. Šios koreliacijos paieškai trukdo faktas, kad atskiros smegenų dalys (arealai) atsako už skirtingas funkcijas. Žinoma, kad Broca centras (taip pat Brodmano arealas Nr. 44 ir 45) iš esmės atsako už kalbą. Šių regionų sužalojimai sąlygoja kalbos sutrikimus, vad. Brokos afazija.

Aktyvumo matavimai, aktyvizuojant kalbos funkcijas, rodo atitinkamai padidėjusį aktyvumą šioje smegenų dalyje. Stimuliacija gali sąlygoti didelius kalbos sutrikimus. Tačiau toks funkcinis smegenų regionų ir sąmonės būsenų priskyrimas yra sąlyginis, kadangi dirginimai apdirbami vienu metu daugelyje smegenų arealų. Toks priskyrimas tokiu atveju turi daugiausia tik euristinę reikšmę.

## Taip pat skaitykite
* Pasąmonė
* Viršsąmonė
* Sąmonės filosofija
* Psichika
* Sąmonė budizme

## Šaltiniai
San Chosė (Kosta Rika)

**San Chosė** (, pilnas pavadinimas *San José de Costa Rica*) – miestas Centrinėje Amerikoje, Kosta Rikos sostinė. 309,7 tūkst. gyventojų (2000). Tai šalies politinis, socialinis ir ekonominis centras, sparčiai išaugęs ir išsiplėtęs XX amžiuje. Nuo 1950 m. labai pagausėjo pramonės įmonių. Pro San Chosė eina Pan-Amerikos automagistralė, čia yra du oro uostai (tarptautinių ir vietinių skrydžių). 1940 m. įkurtas Kosta Rikos universitetas, 1977 – Atvirasis universitetas. Mieste yra XIX a. katedra, valstybinis teatras (pastatytas pagal Paryžiaus operą), Dž. Kenedžio vardo parkas, biblioteka, yra išlikę indėnų kultūros darbų.

Miestas išsidėstęs derlingame slėnyje, 1160 m virš jūros lygio. Jam būdingas mažai metų eigoje kintantis klimatas, vidutinė temperatūra 23C ir 150 mm kritulių per mėnesį.

## Istorija
Miestas įkurtas 1736 Vilja Nuevos (*Villa Nueva* – naujasis miestas) vardu. Ispanų kolonizacijos metu tai buvo nedidelis tabako auginimo centras. 1823 m. į San Chosė buvo perkelta Kosta Rikos sostinė (iš Kartago miesto). Apie 1840 m. miestas tapo kavos gamybos centru (kava buvo pagrindinis šalies pajamų šaltinis XIX amžiuje). 1884 m. San Chosė – pirmajame Lotynų Amerikos mieste įvesta elektra. Nuo XX a. pradžios mieste plėtojama pramonė. Svarbus regiono kultūros ir mokslo centras.

## Šaltiniai

## Nuorodos
Kartagas (Kosta Rika)

**Kartagas** () – miestas pietryčių Kosta Rikoje. 141,5 tūkst. gyventojų (2003 m.). Miestas išsidėstęs derlingoje Vidurio lygumoje, 1439 m virš jūros lygio, greta Irasu (*Irazú*) ugnikalnio. Daug kolonializmo epochos pastatų, yra bazilika su žymiąja juoda Madona (piligrimų vieta). Sekmadieniais vyksta dideli turgūs. Su sostine San Chose Kartagas susisiekia Panamerikos automagistrale ir Kosta Rikos geležinkeliu.

## Istorija
Miestas įkurtas 1563 m., iki 1823 m. buvo Kosta Rikos sostinė. Autentiškų pastatų yra išlikę nedaug, kadangi XVII amžiuje miestą ne kartą nusiaubė piratai, yra pasitaikę žemės drebėjimų.
Karlovicų sutartis

**Karlovicų sutartis** sudaryta 1699 m. sausio 26 d. Pagal šią sutartį Austrijai atiteko visa Vengrija, išskyrus Banatą ir Transilvaniją. Venecijai grąžinta dar 1529 m. užimta Morėja (*Morea*), o Abiejų Tautų Respublikai - nuo 1672 m. okupuota Podolė.

### Priešistorė

Po to, kai turkai 1529 m. pirmąkart buvo apsiautę Vieną, 1683 m. liepos 14 d. turkai vadovaujami didžiojo vizirio Kara Mustafa antrą kartą priartėjo prie Vienos. Turkus pavyko atmušti Lotaringijos hercogui Karoliui V ir Abiejų Tautų Respublikos karaliui Jonui Sobieskiui 1683 m. rugsėjo 12 d. Kalenbergo mūšyje.

Savojos princas 1697 m. rugsėjo 11 d. Zentos mūšyje nugalėjo sultoną Mustafą II.
Merida (Meksika)

**Merida** () – miestas pietryčių Meksikoje, Jukatano valstijos lygumose, išsidėstęs Jukatano pusiasalio pietvakariuose. Yra XVI a. katedra, majų kultūros griuvėsiai. 1624 m. čia įkurtas Jukatano autonominis universitetas, 1961 m. – Meridos technologijos institutas, yra archeologijos muziejus. Meridą 1542 įkūrė ispanai majų miesto Tiho (*T’ho*) vietoje. Indėnų kultūros įtaka vis dar matoma kalboje ir aprangoje. Pro miestą eina automagistralė ir geležinkelis.

## Šaltiniai
Vaizduotė

**Vaizduotė** – gebėjimas iš gausybės atsiminimų sužadinti sąmonėje tam tikras sudedamąsias dalis ir sukurti iš jų naujus psichologinius darinius: vaizdinius, garsus, jausmus. Vaizduotė yra naujų vaizdinių sudarymas, pertvarkant atmintyje turimą vaizdinę patirtį. Vaizduotė pagrįsta turimo jutiminio patyrimo panaudojimu. Jos medžiaga – atminties vaizdiniai ir esami suvokimai. Vaizduotės šaltinis – objektyvi tikrovė, žmogaus sąmonėje įgijusi naujų formų. Vaizduotė yra tikrovę pertvarkančio atspindėjimo procesas.

## Vaizduotės rūšys
* Pasyvi (nevalinga) ir aktyvi (valinga) vaizduotė.
* Atkuriamoji ir kuriamoji vaizduotė.

## Vaizdinių pertvarkymo vaizduotėje būdai
* Agliutinavimas
Skirtingų objektų, vaizdinių dalių sujungimas į naujas visumas. Agliutinacijoje akivaizdūs vaizdinių disociacijos ir asociacijos procesai.
* Akcentavimas 
Objekto atskirų dalių pabrėžimas, išryškinimas.
* Hiperbolizavimas 
Vaizduojamo objekto arba jo atskirų dalių padidinimas, sumažinimas, dalių pagausinimas.
* Schematizavimas 
Objektų grupėms būdingų bruožų išryškinimas, atmetant individualias ypatybes.
* Įterpimas 
Vaizdinių ar objekto ypatybių perkėlimas į naują kontekstą, kuriame jie įgyja kitą prasmę.
* Tipizavimas 
Sudėtingas vaizdinių pertvarkymas, išryškinant grupei būdingas ypatybes per atskirus individus.
Atpažinimas

**Atpažinimas** bendru atveju – procesas, kurio metu išskiriamas informacinis situacijos turinys ir įvyksta semantinė klasifikacija.

Atpažinimo metu iš sensorių (arba jutimo organų) gauta ir užfiksuota informacija apie objektą ar situaciją palyginama su atmintyje saugomais ankstesniais tų objektų vaizdais bei aprašais ir jie priskiriami vienai ar kitai semantinei klasei (kategorijai).

Atpažinimo eigos dėsningumą nusako atpažinimo dėsnis, suformuluotas N. Langės. Pradžioje susidaro tik difuziškas objekto vaizdas, kurį paskui keičia tikslesnis ir detalesnis vaizdas. Kai atpažinimas grindžiamas apibendrintu visuomenės patirties užfiksuotų požymių išskyrimu, jis užtrunka daug trumpiau (sekundės dalis), negu pirminis suvokimas. Atpažinimo procese vykstanti daiktų, įvykių ir situacijų kategorizacija (panaši į sąvokų kategorizaciją) yra pagrįsta suvokimo ir atminties sąveika.

Atpažinimas yra *[[atsiminimas|atsiminimo]]* rūšis – objekto, situacijos atsiminimas, jam pasikartojus, jį pamačius. Pamatytas objektas atpažįstamas jį palyginus su atmintyje laikomu jo vaizdiniu. Atpažinimas gali būti valingas (pasitelkiant protą, dėmesį, valios pastangomis atkuriant įvykių seką) ir nevalingas (savaiminis, spontaniškas, pvz., sutikto žmogaus atpažinimas).

## Taip pat skaitykite
* Biometrija

## Šaltiniai
Gabumai

**Gabumai** (sin. 'sugebėjimai') – individualios psichologinės žmogaus savybės (asmenybės charakteristikos), lemiančios tam tikros veiklos sėkmę.

Individo *gabumai* atsiskleidžia mokantis veiklos ir nustatomi pagal tai, kaip greitai, lengvai ir tvirtai individas palyginti su kitais tose pačiose sąlygose esančiais žmonėmis išmoksta ją atlikti.

Manoma, kad *gabumai* formuojasi duomenų (įgymio) pagrindu.

Psichologijoje tyrimų pradininkas (XIX amžius) – anglų antropologas F. Galtonas eksperimentiškai ir statistiškai tyrė žmonių skirtumus.

## Lygiai

*Gabumų* ryškumas nustatomas kiekybiniais matavimais (testais). Labiausiai paplitę yra intelekto testai, rezultatų testai.

Itin didelį *gabumų* lygį nusako talento ir genialumo sąvokos. Talentingumas ir genialumas atskiriami pagal veiklos rezultatus ir jų charakteristikas.

## Šaltiniai

## Taip pat skaitykite
* įgūdžiai
* Intelektas
* Kompetencija
* Kūryba
Baku

**Baku** () – Azerbaidžano sostinė ir didžiausias miestas, pietiniame Apšerono pusiasalio krante. Didelis geležinkelio mazgas, yra Baku geležinkelio stotis, uostas prie Kaspijos jūros, su rytiniais jūros uostais, esančiais Turkmėnijoje, susisiekia keltais. Išvystyta naftos, dujų, chemijos, mašinų, prietaisų, statybinių medžiagų, lengvoji, maisto pramonė.

Nuo 1967 m. Baku veikia metropolitenas. Mieste yra Mokslų akademija, 11 aukštųjų mokyklų (iš jų – 3 universitetai), 7 teatrai, apie 30 muziejų (žinomiausi – meno, kilimų, liaudies taikomųjų menų). Baku senamiestyje yra tvirtovė *Icherisheher* (valstybinis istorinis-architektūrinis draustinis). Yra Širvanšachų rūmai, *Synyk-Kala* minaretas (XI a.), Mergelių bokštas, *Baili* akmenys (XIII a.) ir kt. paminklai. Į pietus nuo Baku, jūroje statomos dirbtinės Khazar salos, Apšerono rajone – naujasis Baku zoologijos sodas. Mieste yra Azerbaidžano nacionalinis dailės muziejus.

## Etimologija

Vyrauja nuomonė, kad Baku pavadinimas kilęs iš senovės persų kalbos – *Badkube* reiškė „miestas, kuriame pučia vėjai“. Kita versija, kad persiškai tai reiškia „Dievo kalnas“. Anot kitos teorijos, miesto pavadinimas siekia Zaratustros laikus: *Baga* reiškia saulę arba dievą. Be to, Turkijos islamo enciklopedija teigia, kad miestas kilo iš turkų kalbos *Bey-Köy*, kas reiškia „pagrindinis miestas, sostinė“.

## Istorija

Rašytiniuose šaltiniuose pirmą kartą paminėtas VI a. VII a. priklausė arabams, vėliau Širvos chanams, XVI–XVII a. dažniausiai buvo valdomas persų. 1723 m. birželio 26 d., po ilgos apgulties naudojant patrankas, Baku užėmė rusai, kurie miestą išlaikė iki 1735 m.

Nuo 1747 m. buvo Baku chanato sostinė, 1806 m. užimtas Rusijos. 1860 m. buvo 14000 gyventojų, 1880 m. – 20000. Vėliau ėmė sparčiai augti, nes 1870 m. netoliese buvo surasti dideli naftos ištekliai. Baku netrukus tapo didžiausia Europos žibalo gamybos vieta. 1913 m. išgauta 7,7 mln. t naftos, 1920–1921 m. 2,5 mln. t, 1931 m. 13,5 mln. t.

## Gyventojai

XX a. pirmoje pusėje tautinė miesto gyventojų sudėtis buvo gana marga – 31,5 proc. azerbaidžaniečių, 29 proc. rusų, 15 proc. armėnų, 15 proc. persų, 6 proc. žydų. Šiuo metu daugiau nei 90 proc. Baku gyventojų yra azerbaidžaniečiai.

## Šaltiniai

## Nuorodos
* Baku svetainė
Lima

**Lima** () – Peru sostinė ir didžiausias miestas. Tai yra kultūrinis, pramonės ir finansinis šalies centras, išsidėstęs šalies vidurio vakaruose, prie Ramiojo vandenyno, Andų pašlaitėje. Kaljao (*Callao*) yra Limos uostas.

Išvystyta maisto, tekstilės, chemijos, naftos ir metalo apdorojimo pramonė. Yra tarptautinis oro uostas, universitetų, daug muziejų (istorijos, archeologijos, Peru kultūros, meno, antropologijos, etnografijos ir kt.), bažnyčių, vienuolijų. Lima dar žinoma kaip karalių miestas, čia gausu rūmų. Mieste išlikęs stačiakampis gatvių tinklas (iš dalies rekonstruotas XX a. viduryje). Į pietus nuo Rimako upės yra senamiestis, į šiaurės vakarus nuo senamiesčio – pramoniniai rajonai, į pietvakarius – administraciniai kvartalai (pastatyti XIX a.), į pietus ir pietryčius – vilų rajonai.

## Istorija

Miestą 1535 m. sausio 18 d. įkūrė ispanų konkistadoras Fransiskas Pisaras (*Francisco Pizarro*), pavadinęs jį „Karalių miestu“ ().

Iki 1821 m. Lima buvo Peru vicekaralystės, vėliau – nepriklausomos Peru Respublikos sostinė. 1881–1883 m. Lima buvo okupuota Čilės kariuomenės.

1687 m., 1746 m., 1966 m., 1970 m., 1974 m. miestas nukentėjo nuo žemės drebėjimų.

Daugiau kaip tris amžius Lima buvo pats svarbiausias ir didžiausias metropolis Pietų Amerikoje.

XX a. pabaigoje prie Limos prijungtas kiek į vakarus nuo jos esantis Kaljao uostamiestis.

### Pavadinimo kilmė

Manoma, kad Limos pavadinimas kilęs iš indėnų kalbos, tačiau neaišku kurios. Labiausiai tikėtina, kad tai arba aimarų kalbos žodis (*lima-limaq* – geltona gėlė), arba kečujų (*rimaq* – šneka, kalbėjimas).

## Sportas
* Sporting Cristal – futbolo klubas; rungtyniavo aukščiausioje šalies lygoje.
: Namų rungtynes žaidžia Alberto Galardo vardo stadione (), talpinančiame 11,6 tūkst. žiūrovų.
* Club Alianza Lima – futbolo klubas; rungtyniavo aukščiausioje šalies lygoje.
: Namų rungtynes žaidžia Alechandro Vilnuevos vardo stadione (), talpinančiame 33,9 tūkst. žiūrovų.
* Deportivo Municipal – futbolo klubas; rungtyniavo aukščiausioje šalies lygoje.
: Namų rungtynes žaidžia Ivano Morenos vardo stadione (), talpinančiame 10 tūkst. žiūrovų.
* Club Universitario de Deportes – futbolo klubas; rungtyniavo aukščiausioje šalies lygoje.
: Namų rungtynes žaidžia Monumental stadione (), talpinančiame 80 tūkst. žiūrovų.
* Club Deportivo Universidad de San Martín de Porres – futbolo klubas; rungtyniavo aukščiausioje šalies lygoje.
: Namų rungtynes žaidžia Migelio Grau vardo stadione (), talpinančiame 17 tūkst. žiūrovų.
* Fútbol Club Killas – moterų futbolo klubas;

## Šaltiniai

## Nuorodos
* Lima-geographia.com 
* Lima-GlobalAmity.net
* Limos klimatas 
* Limos žemėlapiai  (ispaniškai)
Vaikas

**Vaikas** vystymosi psichologijoje – žmogus, esantis vaikystės, t. y., tarp gimimo ir lytinės brandos arba tarp kūdikystės ir brandos. Teisiškai vaikas – pilnametystės nesulaukęs asmuo (mažametis ar nepilnametis), Lietuvoje – jaunesnis nei 18 metų asmuo). Paprastai vaikai turi mažiau teisių ir atsakomybių nei suaugusieji, jiems privaloma suaugusiųjų globa. Jungtinių Tautų Vaiko teisių konvencija apibrėžia vaiką kaip „žmogų, kuriam nėra sukakę 18 metų, nebent įstatymas numato ankstesnį pilnametystės amžių.“ Konvenciją yra ratifikavusios 192 JT narės iš 194. 

Skiriama ankstyvoji (nuo gimimo arba nuo vienerių iki trejų metų; apima ir kūdikystę), vidurinė (3–6 ar 7 m.) ir vėlyvoji (6 ar 7–11 ar 12 m.) vaikystė.

## Šaltiniai

## Nuorodos

* www.manosveikata.lt – Specialistų straipsniai „Tėvai ir vaikai“
X-Plane

*Šis straipsnis yra apie skraidymo simuliatorių. Apie JAV eksperimentinius lėktuvus skaitykite straipsnyje *'X-lėktuvai**''

**X-Plane''' yra skraidymo simuliatorius skirtas asmeniniams kompiuteriams, kurį sukūrė Laminar Research kompanija. Jis skirtas daugiau civilinės aviacijos entuziastams, nors jo vartotojai sukūrę ir ne vieną karinės paskirties lėktuvą šiam simuliatoriui. Šio simuliatoriaus pagalba galima skraidyti ir online skraidymo tinkluose – tiek VATSIM, tiek IVAO. Tiesa, tam reikalingas priedas XSquawkbox, leidžiantis prisijungti prie šių tinklų, bei registracija tuose tinkluose. Priedas yra nemokamas ir jį galima gauti iš XSquawkbox puslapio.

## Nuorodos
* www.x - plane.com
RAC

**RAC** – **Rock Against Communism** – muzikinis stilius, atsiradęs Didžiojoje Britanijoje, pasižymintis patriotinėmis, nacionalistinėmis ir anti-komunistinėmis idėjomis. Pavadinimas kilo nuo 9-ajame dešimtmetyje organizuotų *Rock Against Communism* koncertų ciklo.

Garsiausios RAC grupės: Skrewdriver, Brutal Attack, Landser ir kt.
Ian Stuart Donaldson

**Ian Stuart Donaldson** (*Jeinas Stiuartas Donaldsonas*; g. 1957 m. rugpjūčio 11 d. – m. 1993 m. rugsėjo 24 d.) – RAC grupės Skrewdriver įkūrėjas.

J. Stiuartas užaugo Blekpulyje, kur 1977 metais įkūrė Skrewdriver. Grupė išsiskirstė 1979 m., tačiau Jeinas Stiuartas 1982 m. ją atgaivino, pasikvietęs naujus narius. Nuo tada „Skrewdriver“ tapo žinoma kaip tautinių idėjų skleidėja.

Jeinas Stiuartas žuvo 1993 m. rugsėjo 24 dieną autokatastrofoje. Kai kurie žmonės vis dar mano, kad ši avarija galėjo būti britų saugumo ir specialiosios policijos darbas.
Austrų fašizmas

**Austrų fašizmas** arba **austrofašizmas** () – Austrijos autoritarinis režimas gyvavęs tarp 1934 m. Gegužės Konstitucijos priėmimo ir Austrijos inkorporavimo į Vokietiją 1938 m. Prie režimo susiformavimo labiausiai prisidėjo kancleris Engelbertas Dolfusas, o po jo nužudymo 1934 m. Kurtas Šušnigas, Krikščionių socialinė partija, *[[Heimwehr]]* organizacija ir Landbundas. Režimas rėmėsi valdančiaja Tėvynės fronto partija (*Vaterländische Front*) ir sukarinta Heimwehr organizacija. Po 1938 m. kovo 11 d. austrų fašizmą pakeitė nacionalsocializmas.

## Kilmė ir ideologija
Austrofašizmo judėjimo pradžia galima laikyti 1930 m. kovo 18 d. paskelbtą Krikščionių socialistų partijos Kornoiburgo programą, nukreiptą prieš parlamentarizmą ir opozicinę socialdemokratų partiją. Už šūkį, kad reikia atsisakyti vakarietiško demokratinio parlamentarizmo ir partinės valstybės pasisakė sukarintos austrų nacionalistų organizacijos (*Heimwehr*) bei jauni krikščionių socialistų partijos politikai, tarp jų vėliau kancleriu tapęs Leopoldas Fliglas ir Julijus Rabas.

Iškilus grėsmei, kad valdančioji koalicija nesugebės laimėti parlamentinių rinkimų, Austrijos konstitucija ir parlamentarizmas buvo pakeistas autoritarine sistema ir sukurta vadinamoji „luominė valstybė“.

Austrų fašizmas iš dalies rėmėsi Musolinio itališkuoju fašizmu ir konservatyviuoju politiniu katolicizmu.
Blakpulas

**Blakpulas** – miestas Anglijoje, Airijos jūros pakrantėje. Turistų mėgstamos vietos – trys jūros tiltai (1863–1893), 1894 metais statyta Eifelio bokšto kopija, atrakcionų parkas. Klimato kurortas.

## Sportas
* Blackpool FC (futbolas)

## Nuorodos
* Oficialus miesto turizmo tinklalapis
Vilkų Kampas

**Vilkų Kampas** – kaimas Šilutės rajono savivaldybėje, 4 km į pietus nuo Švėkšnos, prie kelio į Žemaičių Naumiestį. Ribojasi su Vilkėno II, Gedikų, Vilkėno III, Žiogų, Stankiškių ir Šiaulių kaimais. Vilkų Kampo-Tvaskučių seniūnaitijos centras. Yra 3 gatvės. Pietiniu pakraščiu teka Ašvos upė (Veiviržo intakas), upėje yra didžiulis riedulys – Ašvos akmuo, Alkos kalnas (Ašvos deš. krante) ir kapinynas, prie kurio 2005 m. pastatytos 4 ąžuolinės skulptūros: „Kario“ (V. Bliūdžius), „Bičiaus“ (R. Sūdžius), „Krivio“ ir „Perkūno“ (P. Balsys). Kaime yra išlikęs Vilkėno malūnas, aptiktas kapinynas.

## Istorija

Radiniai Vilkų Kampo kapinyne byloja, kad kaimo teritorijoje gyventa jau IV a.

Priklausė Švėkšnos dvaro valdai (XV a. vid. – 1820 m.), Vilkėno dvarui (1820–1861 m.), Švėkšnos valsčiui, Švėkšnos apylinkei. 1880–1882 m. Vilkų Kampo gyventojai kovojo su Vilkėnų dvaru dėl žemių atribojimo. 1864–1904 metais kaime veikė „daraktorių mokykla“, gyveno aktyvių knygnešių.

Pokario metais apylinkėse veikė Kęstučio apygardos, Butigeidžio partizanų rinktinės Lietuvos partizanai.

Yra buvusi pradinė mokykla (įsteigta 1919 m.). Sovietmečiu priklausė „Ašvos“ tarybiniam ūkiui (1959–1992 m.), pastatyta karvidė. Kaime veikia klojimo teatras (nuo 1997 m.). 2006 m. trims gatvėms suteikti pavadinimai: Vilkų Kampo, Ašvos ir Švėkšnelės.

## Gyventojai

### Žymūs žmonės

Vilkų Kampe gimė:
* Marija Čepulienė (Balčėnaitė), mokytoja
* Andrius Balčėnas, knygnešys
* broliai Jonas ir Petras Balčėnai, Lietuvos armijos savanoriai
* Stasys Balčėnas, sportininkas, treneris, mokytojas
* Leonas Balčėnas, gydytojas dermatovenerologas
* Elena Klumbytė-Petkienė, sportininkė, trenerė
* Vytautas Majoras, tautodailininkas, medžio drožėjas
* Kostancija Lukočienė (Majoraitė), mokytoja
* Kazys Oželis, gydytojas, profesorius
* Stasys Oželis, sportininkas, treneris
* Algimantas Kiminius, poetas

Visoje seniūnijoje ir už jo ribų žinomi jo gyventojai: nagingas stalius Stasys Jucius, muzikantas, klojimo teatro įkūrėjas Mindaugas Nogaitis, Vytautas Auškalnis, važinėjąs po apylinkę „arkliamobiliu“ (automobilis, tempiamas arklio) ir kt.

## Šaltiniai

## Nuorodos
* Bandonijų ir armonikų muziejus Vilkų Kampe
Skrewdriver

**Skrewdriver** ( – 'atsuktuvas') – britų RAC grupė, pagarsėjusi savo kraštutinėmis dešiniosiomis pažiūromis.

Skrewdriver įkūrėju galima vadinti Jeiną Stiuartą, subūrusį šią kompaniją 1977 metais Blekpulyje. Iš pradžių grupė nebuvo politinė, tačiau 1979 m. jai išsiskirsčius  ir J. Stiuartui vėl atkūrus grupę 1982 m., ji tapo žinoma kaip kraštutinių dešiniųjų idėjų skleidėja ir tokių organizacijų kaip Nacionalinis Frontas ir Combat 18 rėmėja.

## Šaltiniai
Austrija-Vengrija

**Austrija–Vengrija** arba **Austrijos-Vengrijos imperija** (, ) – dualistinė valstybė, sukurta pertvarkant Habsburgų monarchiją 1867 m. ir gyvavusi iki 1918 m.

Karų nualintai Habsburgų valstybei XIX a. antroje pusėje yrant, valstybė 1867 m. vasario 8 d. padalinta į dvi – Cisleitaniją (Austrijos imperiją) bei Transleitaniją (Vengrijos Šv. Stepono karūnos karalystę), valdomas bendro vadovo (Austrijos imperatorius ir Vengrijos karalius). Valstybėse veikė atskiri parlamentai bei vyriausybė, tačiau buvo bendra kariuomenė, pinigų ir muitų sistema, Užsienio reikalų, Karo ir jūrų bei Finansų ministerijos.

Valstybei priklausiusios sritys:

* Austrijos imperija:
** Austrija:
*** Žemutinė Austrija
*** Aukštutinė Austrija
*** Štirija
*** Zalcburgas
*** Karintija
*** Karniola
*** Tirolis
*** Forarlbergas
*** Goricija
*** Istrija
** Čekija
** Moravija
** Silezija
** Dalmatija
** Bukovina
** Galicija
* Vengrijos karalystė:
** Vengrija
** Slovakija
** Kroatija ir Slavonija
** Transilvanija
** Vojvodina

* Bendrai valdomos teritorijos:
** Bosnija ir Hercegovina (nuo 1878 m.)
** Novi Pazaro sandžakas (1878–1913 m.)
Pirmajame pasauliniame kare Austrijos–Vengrijos politika Balkanuose buvo vienas iš karo pretekstų, kare ji prisijungė prie Vokietijos. 1916–1917 m. nesėkmingai bandyta pertvarkyti valstybę į tautinių valstybių konfederaciją, o po pralaimėjimo kare, išaugus nacionalinei tautų savimonei, valstybė suskilo – jos teritorijoje susikūrė Vokiečių Austrija, Čekoslovakija bei Vengrija, o likusi dalis atiteko Lenkijai, Rumunijai, Italijai bei Serbų, Kroatų ir Slovėnų karalystei.
Kailis

**Kailis** – iš plaukų sudarytas odos darinys. Žinduolio kailis iš nevienodų plaukų. Ilgesni ir storesni pigmentuoti plaukai vadinami *[[akuotas|akuotais]]*. Žinduoliams akuotai svarbūs kaip paukščiams kontūrinės plunksnos. Gerokai gausiau negu akuotų yra švelnių *vilnaplaukių*. Jie trumpesni ir garbanoti. Šių plaukų visuma sudaro *pavilnę*. Svarbiausia jos funkcija – saugoti kūną nuo nepalankios išorinės temperatūros.

Kuo tankesnė pavilnė, tuo kailis švelnesnis ir šiltesnis. Plaukai periodiškai keičiami naujais – vasaros kailis keičiamas daug tankesniu, ilgesniais plaukais žiemos kailiu. Toks plaukų keitimo reiškinys vadinamas *[[šėrimasis|šėrimusi]]*.
Babenbergai

**Babenbergai** () – Austrijos hercogų dinastija (976–1246 m.). Nuo 994 m. – Austrijos markgrafai, nuo 1156 Austrijos hercogai, 1012–1038 m. Švabijos hercogai, 1139–1156 m. Bavarijos hercogai, 1192–1246 Štirijos hercogai.

## Giminės kilmė
Babenbergų vardas ir jų kildinimas iš frankų sukurtas istoriko Otto von Freising, kuris pats buvo šios giminės narys. Vyriškosios giminės kildinimą savo *Chronica* jis remia *nobilissimus Francorum comes*. Savo gyvenimo metu Babenbergai nebuvo taip vadinami.

„Senoji“ Babenbergų giminė arba Poponai yra kilę iš Bambergo Frankonijoje, dab. šiaurės Bavarija. Seniausias žinomas šios giminės atstovas buvo *Poppo I*, kuris IX amžiaus pradžioje buvo Grapfeldo kunigaikštis (teritorija tarp dabartinio Heseno ir Tiuringijos). Vienas iš jo sūnų, Henrikas, kartais vadintas Frankonijos markgrafu ir kunigaikščiu, žuvo kovodamas su normanais 886 m., kitas *Poppo* buvo Tiuringijos markgrafas 880–892 m., kol jį pašalino vokiečių Karolingų imperatorius Arnulfas Karintietis. X a. pradžioje Babenbergai buvo išvaryti iš Frankonijos.

Austrijos ir Frankonijos Babenbergai tradiciškai sieti jau nuo viduramžių. Moksliniu požiūriu ši sąsaja yra abejotina.

## Istorija
976 m. Dunojaus kunigaikštį Liutpoldą, Šventosios Romos imperijos imperatorius Otonas II paskyrė Rytų Markos kunigaikščiu. Jam išplėtus savo valdas atsirado pavadinimas Austrija (sen. ). Babenbergų valdymo metais Austrija tapo viena galingiausių Šventosios Romos imperijos kunigaikštysčių. 1156 m. imperatorius Frydrichas I Barbarosa babenbergams suteikė hercogo titulą, o Austrija tapo hercogyste. Bevaikiui Frydrichui II Karingajam žuvus kovose su vengrais baigėsi dinastijos vyriškoji linija.

## Babenbergai

* Leopoldas I Babenbergas – markgrafas (976–994 m.)
* Henrikas I Babenbergas – markgrafas (994–1018 m.)
* Adalbertas Babenbergas – markgrafas (1018–1055 m.)
* Ernestas Babenbergas – markgrafas (1055–1075 m.)
* Leopoldas II Babenbergas – markgrafas (1075–1095 m.)
* Šv. Leopoldas III Babenbergas – (1095–1136 m.)
* Leopoldas IV Babenbergas – markgrafas (1136–1141 m.)
* Henrikas II Jazomirgotas – hercogas (1141–1177 m.)
* Leopoldas V Babenbergas – hercogas (1177–1194 m.)
* Frydrichas I Babenbergas – hercogas (1194–1198 m.)
* Leopoldas VI Babenbergas – hercogas (1198–1230 m.)
* Frydrichas II Karingasis – hercogas (1230–1246 m.)

## Šaltiniai
Austerlico mūšis

**Austerlico mūšis** – mūšis, vykęs 1805 m. gruodžio 2 dieną prie Austerlico (dabartinis Slavkovas prie Brno, Čekija), Austrijos ir Rusijos karo su Prancūzija metu. Per vieną didžiausių Napoleono I pergalių, austrai ir rusai neteko 16000 žmonių (užmuštų ar sužeistų), 20000 paimta į nelaisvę, tą patį mėnesį pagal pasirašytą Presburgo taiką Austrija išstojo iš karo, o Rusijos kariuomenė atsitraukė į Lenkiją.

## Padėtis prieš mūšį

Napoleonui užėmus Vieną, austrų ir rusų kariuomenės susijungė prie Olomouco ir pradėjo žygiuoti link Brno. Jų tikslas buvo apeiti prancūzų dešinįjį sparną ir neleisti jiems susisiekti su Viena ir Čekija. Napoleonas sumanė išprovokuoti sąjungininkus pulti dar prieš tai, kol austrai į armija pakvies naujų kareivių. Jis apsimetė, kad ruošiasi trauktis, išžygiavo iš Praceno kalvų ir taip išdėstė savo pajėgas, kad dešiniajame sparne buvo matyti silpnoji vieta: fronto linija prie Goldbacho upelio buvo vos saugoma.

## Mūšio eiga
Austrų generolai parengė planą kaip įveikti prancūzus pralaužiant jų dešinįjį sparną. Gruodžio 2 d. tekant saulei prasidėjo kautynės. Tuo metu kai sąjungininkai atakavo dešinįjį sparną, kuriam vadovavo maršalas L.N. Davu, Napoleono pasiųstas maršalas Sultas apie vidudienį užėmė svarbiausią priešo poziciją – Praceno aukštumas. M. Kutuzovas prieš juos pasiuntė rusų imperatoriškąją gvardiją. Napoleonas į tai atsakė pasiųsdamas savuosius imperatoriškosios gvardijos raitelius. Šie atmušė rusus. Tada prancūzai iš užnugario puolė sąjungininkų dalis, kurios kovėsi su Davu, ir kilo sąmyšis. Kairiajame sparne rusai vadovaujami Bagrationo irgi buvo sutriuškinti. Austrai ir rusai pradėjo visu frontu trauktis ir galiausiai bėgti. Jų kariuomenė susigrūdo prie dviejų tvenkinių, o kai mėgino bėgti per tvenkinius, ledas įlūžo ir didelė dalis žmonių ir arklių paskendo.

Šiose kautynėse dalyvavo 83 650 sąjungininkų karių ir apie 70–75 tūkst. Napoleono vadovaujamų prancūzų. Kautynėse Napoleonas neteko 7000 karių, sąjungininkai – 27 000 karių. Netrukus po kautynių prasidėjo derybos, kurios baigėsi Presburgo taika.
Menas (faraonas)

**Menas** (**Minas**, **Menis**) – mitinis Egipto suvienytojas, tapatinamas su Skorpionu, Narmeru arba Aha. Gyveno apie 3100–3000 m. pr. m. e. Įkūrė Memfio miestą, tuometinę Egipto sostinę.

Senovės Egipto legenda pasakoja, kad faraonas Menas suvienijo Aukštutinį ir Žemutinį Egiptą.
* Manetonas, III a. pr. m. e. egiptiečių istorikas, jį vadino Menu. Pasak Manetono, Menas valdė 62 metus ir buvo užmuštas begemoto.
* Herodotas, V a. pr. m. e. graikų istorikas, jį vadina Minu. Herodotas teigė, kad Menas nusausino vietovę, kurioje įkurtas Memfio miestas.
* 19 dinastijos (XIII a. pr. m. e.) dviejuose karalių sąrašuose jis vadinamas Meni.

XIX amžiuje rasta Narmero paletė, pagal kurią Egiptą suvienijo Narmeras, o ne Menas, kaip buvo iki tol manyta. Kai kurie istorikai netgi teigia, kad Menas ir Narmeras buvo vienas ir tas pats asmuo, kiti teigia, kad Menas paveldėjo pradėtą vienyti ar jau beveik suvienytą Egiptą. Dramblio kaulo plokštelėje, rastoje Nakadoje, paminėti Menas ir Aha, kas galėtų nurodyti, kad tai buvo vienas ir tas pats valdovas. Kita nuomone, šie įrašai nurodo tik Aha apsilankymą kažkurioje su Menu susijusioje vietovėje.

Manoma, kad suvienijant Egiptą vyko pilietinis karas tarp dievo Seto ir Horo pasekėjų. Legenda pasakoja, kad vyko kova tarp Seto (Žemutinio Egipto globėjo) ir Horo (Aukštutinio Egipto globėjo). Dievas Horas nugalėjo Setą ir suvienijo Egiptą, tokiu būdu tapęs pirmuoju Egipto karaliumi.

## Šaltiniai
* Ian Shaw, Paul Nicholson. *The British Museum Dictionary of Ancient Egypt*. The American University in Cairo Press., 2002, p. 181
* Encyclopaedia Britannica, 2015 09 04
*  http://www.narmer.org/menes
Blogo simbolio taisyklė

Blogo simbolio taisyklė (arba *Boyer-Moore* algoritmas) – teksto paieškos ilgoje eilutėje algoritmas.

Algoritmas ieško palyginti trumpos eilutės kitoje (paprastai daug ilgesnėje) iš anksto nežinomoje eilutėje. Tuo jis skiriasi nuo priesagų medžius naudojančių algoritmų, kuriems ilgąja eilutę reikia žinoti iš anksto – medžiui sukurti.

Klasikinis *Boyer-Moore* algoritmas remiasi trimis paprastomis taisyklėmis:

# Trumpoji eilutė (kurios ieškoma) prieš paiešką analizuojama, sudarant lentelę. Kiekvienai eilutės padėčiai įsimenama, kiek toli *į kairę* nuo jos eilutėje yra *kiekviena* abėcėlei priklausanti raidė. Specialiu kodu pažymimi atvejai, kai tokios raidės į kairę nuo šios padėties ieškomoje eilutėje nėra.
# Nors pati paieška vyksta iš kairės į dešinę, simboliai lyginami iš dešines į kairę („atbulai“).
# Nustačius kad duotojoje padėtyje ieškomos eilutės nėra, pirmajame žingsnyje atliktos analizės rezultai panaudojami nustatyti, kur pradėti ieškoti iš naujo:
* a) Jei nesutampančio ilgosios eilutės simbolio kairiojoje trumposios eilutės dalyje nėra, lyginimo rėmels patraukiamas tiek, kad šis simbolis į jį nebepatektų.
* b) Jei šis simbolis trumpojoje eilutėje labiau į kairę yra, rėmelis patraukiamas tiek, kad šieji du simboliai atsidurtų vienas virš kito.

## Pavyzdys

Blogo simbolio taisyklės taikymas ieškant žodžio LIULA frazėje LŪGNĖS LAPAI LIULA EŽERE.

* a) Kažkuriame etape lyginant pastebima, kad U nesutampa su tarpu. Kadangi tarpo ieškomame žodyje nėra, rėmelis patraukiamas paliekant tarpą kairėje.
* b) Patraukus nustatoma jog A nelygus I, tačiau I ieškomoje eilutėje sutinkamas už dviejų simbolių į kairę nuo lyginamos padėties. Rėmelis patraukiamas tris žingsius (vienu daugiau, kad simboliai atsidurtų vienas virš kito).
* c) Ir vėl iš karto paaiškėja, jog I nelygus A. Pagal tą pačią informaciją patraukus rėmelį dar tris žingsnius…
* d) …ieškoma eilutė randama.

Taigi skirtingai nuo naiviojo algoritmo, kuris paieškos rėmelį kiekvieną kartą patraukia tik per vieną simbolį, *Boyer-Moore* algoritmas paprastai rėmelį patraukia gerokai daugiau ir todėl yra pastebimai greitesnis. Jis gerai tinka ieškant teksto fragmentų žmonių kalboje arba baltymų sekose ir sunkiau pritaikomas DNR sekoms, kur abėcėle apribota keturiais simboliais.

## Šaltiniai
Džeras

**Džeras** – trečiasis pirmosios Egipto dinastijos faraonas. Manetonas jį vadina **Atočiu** ar **Atoti**. Valdė apie 3000 m. pr. m. e.

Beveik nieko nėra žinoma apie Džero gyvenimą. Pagal Manetoną, jis valdė 57 metus. Palermo akmens fragmentuose Kaire paminėti devintieji jo valdymo metai. Sečio I šventyklos Abydose karalių sąraše jis tikriausiai vadinamas vardu *Iti*. Manoma, kad kovojo kelete mūšių prieš libiečius Nilo deltoje.

Kaip ir jo pirmtakas Aha, Džeras, manoma, buvo palaidotas Abydose, Um el Kaabo nekropolyje. Jo kapas buvo iš kelių kambarių, kurie buvo skirti atskirai sudėti objektus pomirtiniam gyvenimui. Kape rasta į lininį audinį susukta ranka su aukso papuošimais ir brangakmeniais, kurios nerado kapų plėšikai. Ranka buvo pergabenta į Kairo muziejų ir išardyta − papuošalai palikti, o pati ranka išmesta ir nežinoma, ar ji priklausė Džero mumijai. Šalia kapo buvo įrengta daug palydovinių kapų jo tarnams ir haremo moterims. Netoli jo kapo rastas, kaip spėjama, jo žmonos Merneitės, Deno motinos, kapas. Iš Džero kape rastos kaulo plokštelės įrašų tikėtina, kad karalius lankėsi Buto ir Saise, tikriausiai tam, kad pagarbinti vietos dievybes. Kape rasta objektų, kurie liudija apie prekybą su Sirija ar Palestina. 

Nuo Viduriniosios karalystės pradžios Džero kapas Abydose buvo egiptiečių sutapatintas su vietos dievybės Ozyrio kapu. Kapą XIX a. pb. atidaręs Émile Amélineau rado Ozyrio statulą ant laidojimo sofos.

Džero gyvenimo įrodymai:
* Kapas Um el Kaabe (* Umm el-Qa’ab*) Abydose;
* Antspaudai kapuose 2185 ir 3471 Sakaroje;
* Įrašai kapuose 3503, 3506 ir 3035 Sakaroje.
## Šaltiniai

* Toby A.H. Wilkinson. *Early Dynastic Egypt*. Routledge, 2002, p. 60
* Ian Shaw, Paul Nicholson. *The British Museum Dictionary of Ancient Egypt*. The American University in Cairo Press., 2002, p. 86
Heliotropas

**Heliotropas** (*Heliotropium*) – agurklinių (*Boraginaceae*) augalų gentis. 

Lietuvoje gėlynuose, balkonuose auginamas *peruvinis heliotropas* (*Heliotropium peruvianum*). Augalas 30-50 cm aukščio. Sodinamas į pakraščių lysves, gėlynus arba šiltoje vietoje sode. Auginamas kaip vienametis, tačiau jis gali ir peržiemoti. Žydi birželio – rugsėjo mėn.
Vynvytis

**Vynvytis** (*Parthenocissus*) – vynmedinių (*Vitaceae*) šeimos augalų gentis su kabiais ūseliais. Genties pavadinimas kildinamas iš graikų k. žodžių *parthenos* – jaunoji, *cissos* – gebenė: augalas laipioja kaip gebenė. Tai daugiamečių, sumedėjusių ir laipiojančių augalų gentis. Jų lapai susideda iš 3-7 lapelių. Vaisius – tamsiai mėlyna uoga.

Lietuvoje kaip dekoratyviniai augalai auginamos 3 rūšys:
* Penkialapis vynvytis (*Parthenocissus quinquefolia*). **Pav.** Rudenį lapai sudaro didžiausią dekoratyvinį efektą, ypač kai jie paraudonuoja.
* Triskiautis vynvytis (*Parthenocissus tricuspidata*) ir kt.
Džetas

**Džetas** (**Zetas**, **Uadži**, **Vadži**) – ketvirtasis pirmosios Egipto dinastijos faraonas. Vardas reiškia „gyvatė“.

Džetas valdė apie 2980 m. pr. m. e. Mažai žinoma apie jo valdymą, tačiau jis tapo žinomas dėl savo kapo stelos. Ji dekoruota Džeto Horo vardu, kuri parodė, kad egiptiečių meno stilius tapo pilnai išvystytas. Džetas buvo palaidotas, manoma, kape *„z“* Abydose, Um el Kaabo nekropolyje. Kapą XIX a. pb. kasinėjo Émile Amélineau ir Flindersas Pytris. 1988 m. kasinėjimus pakartojo Werner Kaiser ir Günter Dreyer. Kapas Nr. 3054 Sakaroje, tikima, buvo skirtas jo valdininkui Sekhemkai ir rasta didelė mastaba Gizos nekropolyje priskiriama Džeto valdymo laikotarpiui − abiejuose kapuose rasta objektų su Džeto vardu. Mastaba Gizoje, dėl jos didumo, galbūt buvo skirta karaliaus motinai. Tarchano kapinyne (apie 50 km piečiau Kairo) rastos dvi mastabos iš Džeto laikų. Kapuose rasti neegiptietiški objektai nurodo palaikytus prekybinius ryšius su Sirija ar Palestina Džeto valdymo metu.
## Šaltiniai
* Toby A.H. Wilkinson. *Early Dynastic Egypt*. Routledge, 2002, p. 61
* Ian Shaw, Paul Nicholson. *The British Museum Dictionary of Ancient Egypt*. The American University in Cairo Press., 2002, p. 86
Zetas

**Zetas** gali reikšti:
* Graikų mitologijoje Dzeuso ir Antiopės sūnus Zetas;
* Egipto istorijoje Zetas buvo pirmosios dinastijos faraonas.